Armin Gigović

**Armin Gigović** (rođen 6. aprila 2002. u Lundu, Švedska) bosanskohercegovački je i švedski profesionalni nogometaš koji igra na poziciji veznog igrača za švicarski superligaški klub Young Boys i reprezentaciju Bosne i Hercegovine.

Profesionalnu karijeru započeo je u švedskom Helsingborgu, nakon čega 2020. prelazi u ruski Rostov. Iz Rostova je posuđivan Helsingborgu, danskim klubovima OB-u i Midtjyllandu, prije nego što je 2024. godine potpisao za njemački Holstein Kiel. Godine 2025. ostvario je transfer u švicarski Young Boys. 

Iako je u mlađim kategorijama predstavljao Švedsku, za čiji je seniorski tim upisao i dva nastupa, 2024. godine odlučio je promijeniti sportsko državljanstvo i predstavljati Bosnu i Hercegovinu.

## Karijera 
### Počeci 
Nogomet je počeo igrati u omladinskom pogonu Landskrona BoIS-a, a potom se 2017. godine pridružio akademiji Helsingborgs IF-a. Profesionalni debi upisao je 15. jula 2019. sa 17 godina u prvenstvenoj utakmici protiv IK Siriusa. Svoj prvi profesionalni pogodak postigao je godinu dana kasnije, 6. jula 2020., u susretu sa Djurgårdensom.

### Rostov i posudbe 
thumb|Gigović u dresu švedske U21 reprezentacije u oktobru 2023.
U oktobru 2020. potpisao je petogodišnji ugovor s ruskim prvoligašem Rostovom. Službeni debi za klub upisao je krajem oktobra protiv ekipe Khimki. U martu 2021. postigao je prvi pogodak za Rostov u pobjedi nad ekipom Rotor iz Volgograda.

U martu 2022. poslan je na posudbu u svoj bivši klub Helsingborg. U augustu iste godine otišao je na šestomjesečnu posudbu u danski Odense Boldklub. U januaru 2023. posuđen je FC Midtjyllandu do kraja sezone, a posudba mu je tokom ljeta produžena za još jednu godinu. Sa danskim klubom je u sezoni 2023/24. uspio osvojiti Superligu Danske.

### Holstein Kiel i Young Boys 
U julu 2024. godine ostvario je transfer u njemačkog prvoligaša Holstein Kiel. Prvu takmičarsku utakmicu odigrao je 31. augusta protiv VfL Wolfsburga, dok je prvijenac za tim sa sjevera Njemačke postigao 14. septembra protiv Bayern Münchena. 

U augustu 2025. godine prešao je u redove švicarskog prvaka Young Boysa s kojim je potpisao ugovor do juna 2029. godine. Prvi nastup upisao je 17. augusta u utakmici Švicarskog kupa, a jedanaest dana kasnije postigao je dva pogotka protiv Slovana iz Bratislave u okviru kvalifikacija za Evropsku ligu. Prvi pogodak u domaćem prvenstvu postigao je u februaru 2026. u pobjedi nad Zürichom.

## Reprezentativna karijera 
Gigović je redovno nastupao za švedske omladinske reprezentacije i bio je kapiten U21 reprezentacije. Prvi seniorski nastup za Švedsku upisao je u prijateljskoj utakmici protiv Islanda u januaru 2023. godine. Ipak, u aprilu 2024. odlučio je promijeniti sportsko državljanstvo i ubuduće predstavljati Bosnu i Hercegovinu.

Nakon što mu je FIFA u maju iste godine odobrila promjenu saveza, dobio je poziv u nacionalni tim za prijateljske susrete protiv Engleske i Italije. Zvanični debi za Bosnu i Hercegovinu ostvario je 3. juna 2024. protiv engleske selekcije. Prvi međunarodni pogodak u dresu sa državnim grbom postigao je 21. marta 2025. u pobjedi nad Rumunijom na startu kvalifikacija za Svjetsko prvenstvo 2026. godine.

## Privatni život 
Arminov mlađi brat, Ervin, također je profesionalni nogometaš koji nastupa u Švedskoj. Porijeklom iz Šipraga kod Kotor Varoši.

## Nagrade i priznanja 
* **FC Midtjylland**
** Superliga Danske: 2023/24.

## Reference 
## Vanjski linkovi 
* Armin Gigović na Soccerwayu (jezik: engleski)

Kategorija:Rođeni 2002.
Kategorija:Živi ljudi
Kategorija:Bosanskohercegovački sportisti 21. vijeka
Kategorija:Bosanskohercegovački nogometaši
Kategorija:Švedski nogometaši
Kategorija:Nogometaši Helsingborgs IF-a
Kategorija:Nogometaši Rostova
Kategorija:Nogometaši Odense Boldkluba
Kategorija:Nogometaši FC Midtjyllanda
Kategorija:Nogometaši Holstein Kiela
Kategorija:Nogometaši Young Boysa